‘Groot hartseer’ ná dominee, vrou in botsing sterfDr. Jac en Ina Howell (Foto: Verskaf) Die gemeenskap van die Moot in Pretoria is in rou nadat ŉ botsing op die N4 naby die Kroondal-afrit by Rustenburg Maandag die lewe van ŉ plaaslike predikant en sy vrou geëis het. Maroela Media het vroeër berig dr. Jac Howell, predikant van die Gereformeerde Kerk Die Kandelaar in dié voorstad, en sy vrou, Ina, is Maandag dood toe hul sportsnutsvoertuig reg van voor met ŉ pantservoertuig gebots het. Drie ander mense, insittendes van die pantservoertuig, is in die ongeluk beseer. Nooddienste het aan Maroela Media gesê die Howell-egpaar se sportnutsvoertuig is in die veld, teen ŉ klein wal af, gevind. Gerard Meijer, ŉ familievriend wat nou as die Howells se woordvoerder optree, het Dinsdag aan Maroela Media gesê die egpaar se dood kom as ŉ groot skok vir hul vier kinders én die kerkgemeenskap waarin hulle betrokke was. Volgens hom was die egpaar op pad terug van Swartruggens in Noordwes ná ŉ familie-naweek toe die ongeluk plaasgevind het. Hy sê familielede het die plaas op Swartruggens saam verlaat en agter mekaar teruggery Pretoria toe. Volgens Meijer het een van die familielede verby die ongelukstoneel gery sonder om te besef dat dit die Howells is wat in die ongeluk betrokke was. Hy sê hoewel die egpaar se kinders stukkend is oor die voorval, klou hulle in dié stadium vas aan hul geloof. “Daar is baie hartseer, maar die kinders hanteer die hele voorval in geloof; nes hul ouers hulle geleer het. Sonder hulle geloof sal hulle nie hierdeur kan kom nie,” sê hy. Volgens hom is dit steeds onduidelik wat presies die ongeluk veroorsaak het. Hy sê daar bestaan egter bewerings dat die pantservoertuig se band gebars het wat daartoe aanleiding gegee het dat die voertuig voor die Howells se sportsnutsvoertuig ingeswenk het. Meijer sê die egpaar se seun is tans in Rustenburg om hul liggame uit te ken. Hy sê die familie sal waarskynlik Maandag ŉ begrafnis in Heidelberg hou waar Jac vir langer as tien jaar predikant was en daarna ook ŉ roudiens in Pretoria hou. Die amptelike Facebook-blad vir die Gereformeerde Kerke in Suid-Afrika het Dinsdag sy medelye aan die familie betuig. “Jac en Ina se lewens was gevul met dié Een wat oor alles beskik. Volgens ons menslike denke té kort, maar ons plaas nie ŉ vraagteken waar God ŉ punt gesit het nie,” lui ŉ verklaring op Facebook.